
R E F E R A T    D E   A P R O B A R E 
privind aprobarea DOCUMENTAȚIEI TEHNICE PENTRU OBȚINEREA AUTORIZAȚIEI DE CONSTRUIRE - D.T.A.C. și a Devizului general pentru obiectivul de investiții „EXTINDERE REȚEA APĂ POTABILĂ STRADA FUNICULARULUI, MUNICIPIUL BRAD, JUDEȚUL HUNEDOARA”


Imobilele situate pe strada Funicularului din municipiul Brad nu dispun de un sistem de alimentare și distribuție apă potabilă în sistem centralizat.
Satisfacerea nevoilor de apă potabilă ale populației se face prin fântânile individuale existente care devin o sursă insuficientă în perioadele de secetă și care nu îndeplinesc criteriile de exigență calitativă și funcțională. 
Față de situația dată, consider că se impune extinderea rețelei de apă potabilă pe strada Funicularului, extindere care ar duce la realizarea de noi branșamente pentru toți locuitorii care dețin imobile în acea zonă, asigurând acestora necesarul de apă de calitate în condiții tehnice optime în ceea ce privește debitul și presiunea asigurate în rețelele publice de alimentare cu apă.
Astfel,  am inițiat prezentul proiect de hotărâre prin care am propus aprobarea DOCUMENTAȚIEI TEHNICE PENTRU OBȚINEREA AUTORIZAȚIEI DE CONSTRUIRE - D.T.A.C. și a Devizului general pentru obiectivul de investiții „EXTINDERE REȚEA APĂ POTABILĂ STRADA FUNICULARULUI, MUNICIPIUL BRAD, JUDEȚUL HUNEDOARA”.
Precizez că această rețea va fi dotată cu cămine de branșamente și apometre, precum și stație de pompare prin care se asigură presiunea minimă de utilizare necesară în toate punctele de consum. A fost prevăzută o conductă de aducțiune din PEHD 63 mm, Pn10, în lungime de 370 m, prin care apa va fi preluată din conducta existentă, PEID 63 mm, aflată pe strada Avram Iancu, prin intermediul unei stații de pompare, stație ce va fi realizată în etapa a doua și o subtraversare a căii ferate pe drumul de piatră, urmând ca noua conductă să alimenteze proprietățile aflate de-a lungul străzii. În punctul de racord din strada Avram Iancu se va monta un cămin de intervenție / intersecție CI. În acest cămin de intervenție va fi montată o șauă electrosudabilă pentru a realiza T-ul necesar, cât și o vană de 2 țoli pentru secționarea noului tronson. În punctul de capăt, pe strada Funicularului, se va monta un cămin de capăt, prevăzut cu un Robinet cu sferă de 2 țoli și un Robinet de golire ¾ țoli. Lungimea tronsonului de apă propus spre extindere va fi de cca. 370 m. Numărul total de branșamente va fi de 11 bucăți și o lungime cumulată de 66 m.
Valoarea Devizului General este de 431.464,71 lei cu TVA, respectiv 363.052,24 lei fără TVA, din care C+M = 312.277,90 lei cu TVA, respectiv 262.418,41 lei fără TVA.
În contextul celor de mai sus supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.	 
Invoc în susţinerea propunerii mele prevederile art. 44 alin. 1 din Legea nr. 273/2006 privind finanţele publice locale, cu modificările şi completările ulterioare, ale H.G. nr. 907/2016 privind etapele de elaborare şi conţinutul - cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările și completările ulterioare, ale art.129 alin. 2 lit. d, alin. 4 lit. d din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

